Man vas oor lyk in bakkieArgieffoto ŉ Man is Sondagmiddag in Randburg, Gauteng, in hegtenis geneem nadat veiligheidswagte die liggaam van ŉ vrou in sy bakkie gevind het. “Veiligheidswagte het twee mans langs ŉ Nissan-bakkie in ŉ oop stuk grond sien staan,” het lt. Kay Makhubela, woordvoerder van die polisie, gesê. “Een van die mans het ŉ graaf in sy hand gehad.” Toe die wagte die mans nader, het een van hulle in die bakkie geklim en weggery. Die een met die graaf het te voet gevlug. “Die veiligheidswagte het die bakkie agternagesit en hom uiteindelik in een van die strate aangekeer,” het Makhubela bygevoeg. “Hulle het die vrou se liggaam agterin die bakkie gevind.” Die bestuurder van die bakkie is in hegtenis geneem. Die polisie is nog op soek na die tweede man. “Die vrou het kneusplekke aan haar regterhand en voorkop, maar dit is nie duidelik hoe sy dood is nie,” het hy bygevoeg.